  Туспуктэм: t.me/elvira_pinchuk Майя Бывальцева Удмуртиысь тазалыкез утёнъя министрлэсь ужзэ быдэсъясе Сергей Багинэз юнматӥзы. Со сярысь элькунлэн тӧроез Александр Бречалов тазалыкез утён удыслэн 8 толэзь ӵоже ужамезлы йылпумъянъёс лэсьтонлы сӥзем кенешон вераз, ивортӥз улосвыл тӧрлыкъёслэн пресс-службазы. Сергей Багин эмъяськонниосын ужасьёслэсь лыдзэс йылтон, эмъюрттэт басьтыны луонлыкъёсты будэтон, кулон учыръёсты кулэстон но улон гумырез будэтон ужпумъёс азьланьтэмын луозы шуыса вераз. Матысь ужпумъёс - паласькись лек вирус инфекциос вӧлмон вакытэ амбулаториослэсь ужзэс умой радъян но вакцинацияя но жиспансеризацияя пуктэм ужпумъёсты быдэстон. Тодэ вайытом, 15-тӥ гудырикошконэ Сергей Багинэз Удмуртиысь тазалыкез утёнъя министрлы нырысетӥ воштӥсе юнматӥзы вал. 2022-тӥ арын 11-тӥ тулыспалысен министрлэсь ужзэ Наталья Якимова быдэсъяз. Со интыужысьтыз ас мылкыд каремезъя кошкон сярысь куриськон гожтӥз. Александр Бречалов солы тау кариз но ортчем ар но ӝыны пайдаё ужан вакыт вал шуыса пусйиз. « Тӥ удысэн секыт вакытэ кивалтыны кутскизы, куке ваньзы пандемия дыръя улыны но ужаны дышетскизы. Тӥляд быгатонлыкытылы луыса ковидэн висисьёслы юрттэт сётон но висёнэз алон радъямын, эмъюмъёсын ужпум сэрттэмын-пертчемын вал. Тӥ нимысьтыз ожгар ужрадэ пыриськисьёслы юрттон но реабилитаци ужез радъяны быгатӥды » Александр Бречалов, Удмуртилэн тӧроез Наталья Якимова тазалыкез утён удысэ ик ужаны кылёз шуыса вераз. ВАТСАН Сергей Андреевич Багин водскиз 1984-тӥ арын 17-тӥ инвожое Ярославль улосвылысь Углич карын. Ярославльысь эм академиез «Лечебное дело» ӧръя но клинической ординатураез «Онкология» ӧръя йылпумъяз. Эмтодосъя кандидат. 2020-тӥ арын Кивалтонъя кун университетэз «Государственное и муниципальное управление» ӧръя йылпумъяз. 2009-2012 аръёсы – Ярославльысь улосвыл эмъяськонниын эмчи; 2012-2016 аръёсы – Россиысь тазалыкез утёнъя министерстволэн Москваысь лечебно-реабилитационной центраз рентгенэндоваскулярной диагностикая но эмъянъя эмчи. П. В. Мандрыка нимо шор ожгар госпитальысь рентгенэндоваскулярной диагностика но эмъян амалъёсъя ёзэтэн кивалтӥз. 2017-тӥ арысен – Ивантеевкаысь шор кар эмъяськоннилэн валтӥсь эмчиез; 2021-тӥ арысен – Электростальысь шор кар эмъюртлэн валтӥсь эмчиез. 2023-тӥ аырн 15-тӥ гудырикошконысен – Удмуртиысь тазалыкез утёнъя министрлэн нырысетӥ воштӥсез. Тегъёс: Удмуртия Тазалыкезутёнъяминистерство кивалтӥсьёс  